戲贈干越尼子歌
作者：劉長卿
朝代：唐

paragraphs: 鄱陽女子年十五，家本秦人今在楚。
厭向春江空浣沙，龍宮落髮披袈裟。
五年持戒長一食，至今猶自顏如花。
亭亭獨立青蓮下，忍草禪枝繞精舍。
自用黃金買地居，能嫌碧玉隨人嫁。
北客相逢疑姓秦，鉛花拋却仍青春。
一花一竹如有意，不語不笑能留人。
黃鸝欲棲白日暮，天香未散經行處。
却對香爐閑誦經，春泉漱玉寒泠泠。
雲房寂寂夜鐘後，吳音清切令人聽。
人聽吳音歌一曲，杳然如在諸天宿。
誰堪世事更相牽，惆悵迴船江水淥。